**Polen de lună**

*Petre Ioan Cretu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

am visat cum câmpia se desface în două în noi

cum roua se frânge sub pleoapele aprinse

bolnav de frunză dudului timpul îi moare

iar tu respiri cu greu şi încet, încet în lanul cosit

– cum te ascunzi după ruguri în muguri în osul scrâşnit!

aruncă amintirea de dudă îţi zic

sau mai bine învaţă grâul pe de rost

până la ultimul spic şi fă-te pâine

când păşesc pe mirişti simt puterea din bob

şi cum moartea ne seceră pruni

cum se repetă grâul în mori la nesfârşit

bob cu bob zi cu zi lumină cu lumină

cucii traduc pentru noi livada bătrână

pe sub tălpi ni se petrece tulpina plăpânei

miriştile ard, amurgul pâlpâie în ochiul proscris

şi ni se aude din cer cântecul de lie ciocârlie

– te uită cum îi ninge câmpiei cu păsări în vis

tu cine eşti de nu-mi mai este lună,

eu cine sunt de nu mai cad de brumă?

în ceasul de sfârşit al lumii o dâră de urmă

clipa ce am fost şi nimicul ce mă mai adună

să nu crezi că macul creşte cumva în lună

în lanuri cu ură, din piatră, din humă

el doar încântă ochiul şi somnul

nici nu mai ştiu la ce-mi foloseau îngerii odată

ţinându-se de mână în horă pe sub tâmplă

cu aripile odihnindu-se în semnul crucii ude

în visuri mă înfrânge tu iarbă, tu pasăre nebună,

ce mână Doamne mânjii în focul cel din urmă?

– e vântul de seară şi luna mea bizară